AAV มั่นใจกำไรปี 59 ทำนิวไฮ-รายได้โต 15% ปรับแผนขยายฝูงบินรับ AEC
AAV มั่นใจกำไรปี 59 ทำนิวไฮ-รายได้โต 15% ปรับแผนขยายฝูงบินรับ AEC
8 ก.พ. 2559

บริษัท เอเชียเอวิเอชั่น จำกัด (มหาชน) หรือ AAV เปิดเผยว่า บริษัทมั่นใจในปี 59 จะเป็นปีทองอีกปีหนึ่งต่อจากปี 58 คาดกำไรปีนี้สูง 1 พันล้านบาท ตามการตั้งเป้าหมายจำนวนผู้โดยสารเติบโตเพิ่มเป็น 16.9 ล้านคน จากปีก่อน 14.8 ล้านคน หรือเพิ่มขึ้น 2.1 ล้านคน เติบโตราว 15% รวมทั้งจากการเพิ่มจำนวนที่นั่ง (capacity) อีก 15% จากการรับมอบเครื่องบินแอร์บัส A320 จำนวน 5 ลำปีนี้จะทำให้สิ้นปี 59 จำนวนเครื่องบินจะเพิ่มขึ้นเป็น 50 ลำ ขณะที่คาดว่าอัตราบรรทุกผู้โดยสาร (Lodad Factor) ปีนี้จะใกล้เคียงปีก่อนที่ 82%
ในปีนี้บริษัทจะเปิดจุดบินใหม่ 5-6 เมือง เน้นกลุ่มประเทศ CLMV โดยในวันที่ 9 ก.พ.นี้จะแถลงเปิดจุดบินใหม่ที่หลวงพระบาง ซึ่งเป็นครั้งแรกที่สายการบินไทยแอร์เอเชียได้บินเข้าไปในลาวหลังรอคอยมานาน นอกจากนี้ จะมีจุดบินเพิ่มเข้าที่จีน และอินเดีย โดยในอินเดียจะเริ่มบินเพิ่มในช่วงครึ่งปีแรกและไตรมาส 4/59 จากที่มีจุดบินอยู่แล้วที่เมืองบังกะลอร์และเชนไน
ทั้งนี้ รายได้จากเส้นทางในประเทศ มีสัดส่วน 60% และ รายได้จากเส้นทางต่างประเทศ มีสัดส่วน 40% ซึ่งครึ่งหนึ่งมาจากจุดบินในจีน
นายธรรศพลฐ์ กล่าวว่า ในปีนี้เชื่อว่าการแข่งขันธุรกิจการบินจะลดลงหลังจากปีก่อนแข่งขันกันสูงมาก ซึ่งสายการบินไทยแอร์เอเชียยังครองส่วนแบ่งการตลาดอันดับหนึ่งในกลุ่มสายการบินโลว์คอสต์ โดยสำหรับตลาดในประเทศ ไททยแอร์เอเชียมีสัดส่วนการตลาดที่ 28% ขณะที่สายการบินนกแอร์มีสัดส่วน 26%
ปัจจัยสนับสนุนของธุรกิจการบินในปีนี้ ได้แก่ การท่องเที่ยวไทยยังดีต่อเนื่องจากปีที่แล้ว ปัจจัยการเมืองนิ่ง และอัตราแลกเปลี่ยนไม่ได้สวิงมาก ประกอบกับการขยายตัวของกลุ่มประชาคมเศรษฐกิจอาเซียน(AEC) ทำให้การเดินทางในกลุ่มประเทศอาเซียนมากขึ้น โดยเฉพาะกลุ่ม CLMV          
ส่วนราคาน้ำมันปรับตัวลงช่วยทำให้ราคาตั๋วโดยสารลดลง และคาดว่าราคาน้ำมันอากาศยานทรงตัวในปีนี้ โดยปัจจุบันราคาอยู่ที่ 40-41 เหรียญ/บาร์เรล ทั้งนี้ AAV ได้ทำประกันความเสี่ยงโดยซื้อราคาน้ำมันล่วงหน้าไว้สัดส่วน 50%ของปริมาณน้ำมันที่ใช้ โดยราคาน้ำมันที่ทำสูงกว่าราคาสปอตเล็กน้อย เมื่อรวมกับราคาสปอตที่ซื้อได้ 50% ทำให้ราคาน้ำมันที่ซื้อโดยรวมไม่ได้สูง        
นายธรรศพลฐ์ กล่าวว่า บริษัทจะปรับแผนฝูงบินจากเดิมสายการบินไทยแอร์เอเชีย เพราะเล็งเห็นการเติบโตของเส้นทางในกลุ่ม CLMV รวมทั้งจีนและอินเดีย และตลาดในประเทศ ยังมีโอกาสเติบโตได้อีกมาก ดังนั้นจึงเพิ่มจำนวนฝูงบินจากแผนเดิมจะมีจำนวน 60 ลำในปี 61 เพิ่มมาเป็น 70 ลำ ในปี 63 โดยจะรับมอบเครื่องบินปีละ 5 ลำ ส่วนใหญ่เป็นเครื่องบินแบบเช่า และซื้อเครื่องบินในสัดส่วน 1 ใน 4
ทั้งนี้ การเติบโตของ AAV ปีละ 15% ในช่วงปี 59-63 คาดว่ารายได้ในปี 63 ขึ้นมาแตะที่ 5 หมื่นล้านบาท
ส่วนกรณีที่ไทยถูกขึ้นธงแดงขององค์กรการบินพลเรือนระหว่างประเทศ (ICAO) นายธรรศพลฐ์ กล่าวว่า การที่ยังไม่สามารถปลดธงแดง ทำให้ตอกย้ำความไม่มั่นใจสายการบินกับนักท่องเที่ยว อย่างไรก็ดี สายการบินไทยแอร์เอเชียไม่ได้รับผลกระทบมากนัก เพราะส่วนใหญ่ผู้โดยสารจากจีนยังเติบโตได้ต่อเนื่อง และมีเส้นทางเอเชีย จีน อินเดีย ไม่ได้รีบผลกระทบ ขณะที่สายการบินไทยแอร์เอเชียเอ็กซ์ ที่ได้รับผลกระทบโดยตรงในเส้นทางต่างประเทศ อาทิ เกาหลีใต่ ญี่ปุ่น รวมทั้งกระทบการขยายเส้นทางบินใหม่
ปัจจุบัน สายการบินไทยแอร์เอเชีย มีฐานปฏิบัติการบิน 5 แห่งได้แก่ กรุงเทพฯ ภูเก็ต เชียงใหม่ กระบี่ และพัทยา (อู่ตะเภา) ทีเที่ยวบินระหว่างประเทศของไทยแอร์เชีย บินสู่ 21 ปลายทาง เส้นทางบิน 33 เส้นทาง จำนวนเที่ยวบิน มากกว่า 50 เที่ยวบินต่อวัน ส่วนเที่ยวบินภายในประเทศของไทยแอร์เอเชีย บินสู่ 20 ปลายทาง เส้นทางบิน 27 เส้นทาง จำนวนเที่ยวบิน มากกว่า 89 เที่ยวบินต่อวัน